《金马关别青厓》
明代·黄衷

晴和风日正酣春，柳色那堪送远频。道古不辞青眼别，路岐谁遣白头新。

昨宵良晤曾占梦，同省高怀类饮醇。旧里莫寻鱼鸟约，升平难负致君身。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。